wickkiey/tamil-wikipedia-markdown huggingface dataset:
# இருபது அடிக்கு சமமான அலகு



**இருபது அடிக்கு சமமான அலகு**, இருபது-அடி சமமான அலகு (சுருக்கமாக TEU அல்லது teu) சரக்கு கொள்ளளவுக்கான துல்லியமான அலகு ஆகும். இது பெரும்பாலும் கொள்கலன் கப்பல்கள் மற்றும் கொள்கலன் துறைமுகங்களில் பயன்படுத்தப்படுகிறது. இது 20-அடி நீளமுள்ள (6.1 மீ) இடைநிலை கொள்கலனின் அளவை (1 TEU) அடிப்படையாகக் கொண்டது. 1 TEU என்பது 20 அடி நீளம், 8'0" அகலம் மற்றும் பொதுவாக 8'6" உயரம் கொண்ட கொள்கலனின் அலகு ஆகும். மெட்ரிக் அடிப்படையில் ஒரு TEU 6.10 மீட்டர் நீளம், 2.44 மீட்டர் அகலம் மற்றும் 2.59 மீட்டர் உயரம் கொண்டது. 40-அடி கொள்கலன் 2 TEU க்கு சமம். 1 TEU இன் வெளிப்புற அளவு 1,360 கன அடி (38.51 கன மீட்டர்) கொள்கலன் கப்பல்கள், இரயில்கள் மற்றும் இழுவையிணைப்பு வண்டிகளில் போக்குவரத்துக்கு பயன்படுத்தப்படும் மிகவும் பொதுவான கொள்கலன்கள் 2 TEU என குறிப்பிடப்படுகின்றது.  

கொள்கலன் அதன் நீளத்தால் வரையறுக்கப்படுகிறது. இருப்பினும் கொள்கலனின் உயரம் தரப்படுத்தப்படவில்லை எனினும் 4 அடி 3 அங்குலம் (1.30 மீ) மற்றும் 9 அடி 6 அங்குலம் (2.90 மீட்டர்) வரை இருக்கும். கொள்கலனின் பொதுவான உயரம் 8 அடி 6 அங்குலம் (2.59 மீ) ஆகும். 45 அடி (13.7 மீட்டர்) கொள்கலனை 2.25 TEU என்று குறிப்பிடாமல், 2 TEU என்று குறிப்பிடுவது பொதுவானது.  

## நாற்பது அடிக்கு சமமான அலகு
கள்: 53அடி நீளம், 48 நீளம், 45 அடி நீளம், 40 அடி நீளம், மற்றும் இரண்டு 20 அடி நீள கொள்கலன்கள்]]  
நிலையான இடைநிலை கொள்கலன் இருபது அடி நீளம் (6.1 மீட்டர்) மற்றும் 8 அடி (2.44 மீ) அகலம் என குறிப்பிடப்படுகிறது.[1] ஆனால் நாற்பது அடி நீளம் இரட்டிப்பாகும். அதனை 40-அடி (12.2 மீ) கொள்கலன் என்று அழைக்கப்படுகிறது. இது சரக்கு போக்குவரத்தில் ஒரு நாற்பது-அடி சமமான அலகு (பெரும்பாலும் FEU அல்லது feu) சமமாக உள்ளது (இரண்டாக கருதப்படுகிறது. TEU கீழே பார்க்கவும்).  

இந்த வகையான கொள்கலனைகளை கப்பலில் அடுக்கி வைப்பதற்காக, நாற்பது-அடி இடைநிலை கொள்கலத்தின் சரியான நீளம் 40 அடி (12.192 மீ). அதே சமயம் நிலையான இருபது-அடி இடைநிலை கொள்கலன் 19 அடி 10.5 அங்குலங்கள் (6.058 மீ) துல்லியமான நீளம் கொண்ட சற்றே குறைவாக உள்ளது. இதனால் இரண்டு நிலையான இருபது அடி கொள்கலன்கள் மூன்று அங்குல இடைவெளியைக் கொண்டுள்ளது. இது ஒரு நாற்பது அடி கொள்கலனை அதன் மேலே வைக்க அனுமதிக்கிறது.  

அரை இழுவையிணைப்பு வண்டி மூலம் இழுக்க முடியும் என்பதால், நாற்பது அடி கொள்கலன்கள் பரந்த ஏற்றுக்கொள்ளப்பட்டுள்ளது. அத்தகைய நாற்பதடி நீளம் கொண்ட கொள்கலன்கள் பல நாடுகளில் தேசிய சாலை விதிமுறைகளின் வரம்பிற்குள் உள்ளது. சிறப்பு அனுமதி தேவையில்லை. சில சாலை விதிமுறைகள் நீண்ட இழுவையிணைப்பு வண்டிகளை அனுமதிப்பதால், நிலையான நாற்பது-அடி கொள்கலனின் மாறுபாடுகளும் உள்ளது. ஐரோப்பா மற்றும் பிற இடங்களில் 45 அடி (13.72 மீ) கொண்ட ஒரு இழுவையிணைப்பு வண்டி மூலம் இழுக்கப்படலாம். 48 அடி (14.63 மீ) அல்லது 53 அடி (16.15 மீ) நீளம் கொண்ட கொள்கலன்கள் வட அமெரிக்காவில் சாலை மற்றும் இரயில் போக்குவரத்திற்கு மட்டுப்படுத்தப்பட்டுள்ளது. 40 அடிக்கு மேல் நீளமாக இருந்தாலும், இந்த மாறுபாடுகள் நாற்பது அடி சமமான அலகுகளின் ஒரே வகுப்பில் வைக்கப்படுகின்றன.  

## சமன்பாடு (Equivalence)
**TEU பொதுவான கொள்கலன்களின் அளவுகள்**

| நீளம் | அகலம் | உயரம் | உட்புற கொள்ளளவு | TEU | குறிப்பு | சதுர மீட்டர் |
| --- | --- | --- | --- | --- | --- | --- |
| 1 | 15,84 |  |  |  |  |  |
| 2 | 15,84 |  |  |  |  |  |
| 1 | *அரை கனசதுர கொள்கலன்கள்* | 15,84 | } |  |  |  |

## இதனையும் காண்க
- கொள்கலன் கப்பல்
- கொள்கலன்
# அவனி தாவ்தா

**அவனி தாவ்தா**, இந்தியாவின் மும்பையை சேர்ந்த வணிக நிர்வாகியும், இளம் வயதிலேயே தலைமை நிர்வாக அதிகாரியுமானவர். டாடா ஸ்டார்பக்ஸ் நிறுவனத்தின் முதல் தலைமை நிர்வாக அதிகாரியாகவும், முப்பத்து மூன்றாவது வயதிலேயே டாடா குழுமத்தின் தலைமை நிர்வாக அதிகாரியாக பணிபுரிந்து, இளம் வயதிலேயே டாட்டா குழுமத்தின் தலைவரான பெண் என்ற பெருமையை பெற்றுள்ளார். 2014 ஆம் ஆண்டில், பார்ச்சூன் இதழ் வெளியிட்ட உணவு மற்றும் பிற பானங்கள் நிறுவனங்களில் மிகவும் புதுமையான பெண்கள்' என்ற பட்டியலில் பதிமூன்றாம் இடத்தைப் பிடித்தார்.  

## தொழில் வாழ்க்கை
அவனி , ஸ்டார்பக்ஸ் காபி நிறுவனம் மற்றும் டாடா குளோபல் பீவரேஜஸ் லிமிடெட் (டிஜிபிஎல்) ஆகியவற்றின் கூட்டு முயற்சியின் கீழ் நிறுவப்பட்ட டாடா ஸ்டார்பக்ஸ் தனியார் நிறுவனத்தின் தலைமை நிர்வாக அதிகாரியாக 2015 ஆம் ஆண்டு வரை இருந்து, அந்நிறுவனத்தை வெற்றிகரமாக நடத்தியுள்ளார். 2015 ஆம் ஆண்டிலிருந்து, 2019 ஆம் ஆண்டு வரை கோத்ரெஜ் நேச்சர் பாஸ்கெட் நிறுவனத்தில் நிர்வாக இயக்குநராகவும், தலைமை நிர்வாக அதிகாரியாகவும் பணிபுரிந்துள்ளார். தற்போது, ​​அவர் பெயின் அட்வைசரி நெட்வொர்க்கில் மூலோபாய ஆலோசகராக உள்ளார்.  

## பெருமைகள்
2013 ஆம் ஆண்டில் ஃபார்ச்சூன் அமெரிக்கா பதிப்பு பத்திரிகையில் வெளியான  நாற்பது வயதிற்குட்பட்ட தலைவர்கள்' என்ற வருடாந்திர உலகளாவிய பட்டியலிலும்  2014 ஆம் ஆண்டில் ஃபார்ச்சூன் உணவு பத்திரிகையின் உணவு மற்றும் பானத்தில் மிகவும் புதுமையான இருபத்தைந்து பெண்கள்' பட்டியலில் பதின்மூன்றாம் இடத்திலும் பெயரிட்டுள்ளார்,இந்த பட்டியலில் உள்ள ஒரே இந்தியப் பெண் அவனி ஆவார். சுவிட்சர்லாந்தின் ஜெனிவாவில் உள்ள உலகப் பொருளாதார மன்றத்தால் 2014 ஆம் ஆண்டில் உலகளாவிய இளம்  தலைவராகவும் இவர் பரிந்துரைக்கப்பட்டார்.  

## கல்வி
அவனி, இந்தியாவின் மும்பையில் பிறந்து வளர்ந்தவர். மும்பை பல்கலைக்கழகத்தில் வணிகபிரிவில் (விளம்பரம் மற்றும் ஊடகம்) இளங்கலை பட்டமும், மும்பை பல்கலைக்கழகத்தின் நர்சி மோன்ஜீ மேலாண்மை படிப்புகள் நிறுவனத்தில் முதுகலை மேலாண்மை ஆய்வுகள் (எம்எம்எஸ்) பட்டமும் பெற்றவர். இரண்டிலுமே தங்கப் பதக்கம் வென்றுள்ளார் என்பது குறிப்பிடத்தக்கது.  

அவனிக்கு விஷால் என்ற தொழிலதிபருடன் திருமணமாகி ஒரு மகனும் உள்ளார்.
# கேதாயுன் அர்தேசிர் தின்ஷா


**கேதாயுன் அர்தேசிர் தின்ஷா** ( *Ketayun Ardeshir Dinshaw* ) (16 நவம்பர் 1943 - 26 ஆகஸ்ட் 2011) இந்திய மருத்துவத் துறையில் ஒரு முக்கிய ஆளுமையாவார். இந்தியாவில் நவீன புற்றுநோய் சிகிச்சையின் பரிணாம வளர்ச்சியிலும், பயனுள்ள கதிர்வீச்சு சிகிச்சையின் வளர்ச்சியிலும் குறிப்பிடத்தக்க பங்கைக் கொண்டிருந்தார். 2001 ஆம் ஆண்டில், இந்தியக் குடியரசுத் தலைவர் இவருக்கு பத்மசிறீ விருதை வழங்கினார்.  

## வாழ்க்கை மற்றும் தொழில்
கொல்கத்தாவில் பார்சி குடும்பத்தில் பிறந்த  

டின்ஷா 1966 இல் வேலூரில் உள்ள கிருத்தவ மருத்துவக் கல்லூரியில் மருத்துவப் பட்டம் பெற்று தனது மருத்துவப் பணியைத் தொடங்கினார். 1970 முதல் 1973 வரை இங்கிலாந்தின் கேம்பிரிட்சில் உள்ள ஆடன்புரூக்ஸ் மருத்துவமனையில் தனது பயிற்சியைத் தொடர்ந்தார். இந்த காலகட்டத்தில் கதிர்வீச்சு சிகிச்சையில் சான்றிதழ் படிப்பை முடித்தார். பின்னர் இலண்டனில் உள்ள அரச கழக கதிர்வீச்சு சிகிச்சைக் கல்லூரியில் சக ஊழியராகச் சேர்ந்தார்.  

இதைத் தொடர்ந்து இந்தியாவுக்குத் திரும்பி 1974 இல் மும்பையில் உள்ள டாட்டா நினைவு மருத்துவமனையில் பணியாளரானார். ஏழு ஆண்டுகளுக்குப் பிறகு கதிர்வீச்சு புற்றுநோயியல் துறையின் தலைவராக நியமிக்கப்பட்டார். 1995 இல், டாட்டா நினைவு மருத்துவமனையின் இயக்குநராக நியமிக்கப்பட்டார். மேலும் இரண்டு ஆண்டுகளுக்குப் பிறகு டாட்டா நினைவு மையத்தையும் (டாட்டா நினைவு மருத்துவமனை மற்றும் புற்றுநோய் ஆராய்ச்சி நிறுவனம்) மேற்பார்வையிட தேர்ந்தெடுக்கப்பட்டார். 2008 வரை இந்த நிறுவனத்தின் இயக்குநராகப் பணியாற்றினார். மேலும் இந்நிறுவனத்தை இந்தியாவின் முன்னணி புற்றுநோய் மையங்களில் ஒன்றாக அதன் இன்றைய நிலைக்கு வடிவமைப்பதில் முக்கியப் பங்கு வகித்தார்.  
## இறப்பு
கேதாயுன் அர்தேசிர் தின்ஷா புற்றுநோயால் 26 ஆகஸ்ட் 2011 அன்று இறந்தார்.
# ரீமா சாத்தே



**ரீமா சாத்தே** (*Reema Sathe*)(பிறப்பு 5 செப்டம்பர்) என்பவர் இந்தியச் சமூக ஆர்வலர் மற்றும் தொழில்முனைவோர் ஆவார். சிறு விவசாயிகளுடன் லாபத்தை நியாயமான முறையில் பகிர்ந்து கொள்ளும் உணவு நிறுவனத்தை ரீமா, உருவாக்கினார். 2017ஆம் ஆண்டில் இவரது பணிக்காக நாரி சக்தி விருது வழங்கப்பட்டது. ரீமா 2018-ல் போர்ப்சு இதழிலும், 2019-ல் உலக வங்கி குழு மற்றும் ஐக்கிய நாடுகளின் மேம்பாட்டுத் திட்டத்திலும் இடம்பெற்றுள்ளார்.  

## வாழ்க்கை
ரீமா சாத்தே ரசாயனப் பொறியாளராகப் பயிற்சி பெற்றார்.  

உணவு மற்றும் குளிர்பானத் துறையில் ஏழு ஆண்டுகள் பணியாற்றிய பிறகு, "*ஹேப்பி ரூட்ஸ்*" என்ற தனது சமூக நிறுவனத்தைத் தொடங்கினார். "*கிரிஷி ஸ்டார்*" என்ற புதிய நிறுவனத்தில் சந்தை மேலாண்மை பொது மேலாளராகப் பணிபுரிந்த போது, சிறு மற்றும் குறு விவசாயிகள், குறிப்பாகப் பெண்கள் எதிர்கொள்ளும் சவால்களால் சாத்தே ஆழ்ந்து நெகிழ்ந்தார். கோதுமை, கோதுமையினம் சார்ந்த கூலவகை, அறைக்கீரை விதைகள், ஆளி விதை மற்றும் பார்லி ஆகியவற்றிலிருந்து தயாரிக்கப்படும் மாச்சில்லு மற்றும் நொறுமா இவரது தயாரிப்புகளில் அடங்கும்.  

சூலை 2020-ல் "செரென் மெடோவில் சிறிய மாற்றங்களின் ஆற்றல் குறித்து *டெடெக்சு* உரையைச் சாத்தே நிகழ்த்தினார்.  

## விருதுகள்
2017-ல் "*பிசினஸ் டுடே*" வழங்கும் "மிகவும் சக்திவாய்ந்த பெண்கள்" விருதைச் சாத்தே பெற்றார்.
# ரூத் பேடர் கின்ஸ்பர்க்


**ஜோன் ரூத் பேடர் கின்ஸ்பர்க்** ( *Joan Ruth Bader Ginsburg* ; மார்ச் 15, 1933செப்டம்பர் 18, 2020) ஒரு அமெரிக்க வழக்கறிஞரும், நீதிபதியும் ஆவார். 1993 முதல் 2020 இல் இறக்கும் வரை அமெரிக்காவின் உச்ச நீதிமன்றத்தின் இணை நீதிபதியாக பணியாற்றினார் அப்போது நீதிபதியாக பணியாற்றிய பைரன் ஒயிட்டிற்கு பதிலாக அமெரிக்க அதிபர் பில் கிளிண்டனால் பரிந்துரைக்கப்பட்டார். மேலும் அந்த நேரத்தில் பொதுவாக ஒரு மிதமான ஒருமித்த கருத்தை உருவாக்குபவராக கருதப்பட்டார். காலப்போக்கில் நீதிமன்றம் வலது பக்கம் மாறியதால் இவர் இறுதியில் நீதிமன்றத்தின் தாராளவாத பிரிவின் ஒரு பகுதியாக ஆனார். கின்ஸ்பர்க் சாண்ட்ரா டே ஓ'கானருக்குப் பிறகு நீதிமன்றத்தில் பணியாற்றும் முதல் யூதப் பெண் மற்றும் இரண்டாவது பெண் ஆவார். தனது பதவிக்காலத்தில், கின்ஸ்பர்க் குறிப்பிடத்தக்க தீர்ப்புகளை எழுதினார்.  

## பணிகள்
ரூத் பேடர், தனது சட்ட வாழ்க்கையின் பெரும்பகுதியை பாலின சமத்துவம் மற்றும் பெண்கள் உரிமைகளுக்கான வழக்கறிஞராக செலவிட்டார். உச்ச நீதிமன்றத்தின் முன் பல வாதங்களை வென்றார். அமெரிக்க பொது தாராளவாத ஒன்றியத்தின் தன்னார்வ வழக்கறிஞராக வாதிட்டார். மேலும், அதன் இயக்குநர்கள் குழுவில் உறுப்பினராகவும் 1970 களில் அதன் பொது ஆலோசகர்களில் ஒருவராகவும் இருந்தார். 1980 ஆம் ஆண்டில், அமெரிக்கக் குடியரசுத் தலைவர் ஜிம்மி கார்ட்டர் இவரை கொலம்பியா சர்க்யூட் மாவட்டத்திற்கான அமெரிக்க மேல்முறையீட்டு நீதிமன்றத்திற்கு நியமித்தார். 1993 இல் உச்ச நீதிமன்றத்திற்கு நியமிக்கப்படும் வரை அங்கு பணியாற்றினார். 2006 இல் ஓ'கானரின் ஓய்வு மற்றும் 2009 இல் சோனியா சோட்டோமேயர் நியமனத்திற்கு இடையில், உச்ச நீதிமன்றத்தில் பெண் நீதிபதியாக இவர் மட்டுமே இருந்தார். ரூத் பேடர் அமெரிக்க பிரபலமான கலாச்சாரத்தில் கவனத்தைப் பெற்றார். பல நிகழ்வுகளில் இவரது உணர்ச்சிமிக்க கருத்து வேறுபாடுகள், சட்டத்தின் முன்னுதாரணமான தாராளமயக் கருத்துக்களைப் பிரதிபலிப்பதாக பரவலாகக் காணப்பட்டது. இவர் " **தி நோட்டரியஸ் ஆர்பிஜி** ", என்று அழைக்கப்பட்டார்.  

## இறப்பு
ரூத் பேடர் கின்ஸ்பர்க் வாசிங்டன். டி. சி.யில் உள்ள தனது வீட்டில் செப்டம்பர் 18, 2020 அன்று, தனது 87 வயதில், கணையப் புற்றுநோய் ( மாற்றிடம் புகல் ) காரணமாக இறந்தார் .
# மிசோ மகளிர் சங்கம்



**மிசோ மகளிர் சங்கம்** (*Mizo Hmeichhe Insuihkhawm Pawl*)(மிசோ மொழியில் "பெண்களை ஒன்றிணைத்தல்" என்று பொருள்படும்) என்பது இந்தியாவின் மிசோரம் ஒன்றிய பிரதேசத்தில் 6 சூலை 1974 அன்று உருவாக்கப்பட்டது. இது பெண்களுக்கு அதிகாரம் மற்றும் பெண்களின் உரிமைகளை ஆதரிப்பதை நோக்கமாகக் கொண்டுள்ளது.  

2013-ல், மிசோரம் சட்டப் பேரவையில் முன்மொழியப்பட்ட மிசோ திருமண மசோதா, மிசோ மரபுரிமை மசோதா மற்றும் மிசோ விவாகரத்து மசோதா போன்ற பல மசோதாக்களுக்குப் பின்னால் மிசோ மகளிர் சங்க பங்கு இருந்தது. 2018 சட்டமன்றத் தேர்தலின் போது, மிசோ மகளிர் சங்கம், அதிகமான பெண்களை வேட்பாளர்களாக நிறுத்த வேண்டும் என்று மீண்டும் அழைப்பு விடுத்தது. மிசோ மகளிர் சங்கத்தினை பி. சங்குமியும் பின்னர் லால்த்லமுவானியும் தலைமை தாங்கி வழிநடத்தினார்.  

## அங்கீகாரம் மற்றும் விருதுகள்
மிசோரமில், சூலை 6ஆம் தேதி மிசோ மகளிர் சங்கம் தினமாக அனுசரிக்கப்படுகிறது. இன்றைய தினம் தேசிய வங்கி விடுமுறை நாளாகும். மிசோ மகளிர் சங்கத்திற்கு 2016 நாரி சக்தி விருது வழங்கப்பட்டது.
# சங்குமி புல்சுவாக்


**சங்குமி புல்சுவாக்** (*Sangkhumi Bualchhuak*) மிசோரத்தில் பெண்கள் அதிகாரமளிப்பதற்கான காரணத்திற்காக அறியப்பட்ட ஒரு சமூக ஆர்வலர் ஆவார்.  

## செயல்பாடு
சங்குமி மிசோ மகளிர் சங்கத்தின் தலைவராக இருந்தார். மிசோரமில் உள்ள பல உள்ளூர் பெண்கள் குழுக்களைப் பிரதிநிதித்துவப்படுத்தும் ஒரு உச்ச அமைப்பான மிசோ மகளிர் சங்கம், திருமண மசோதா 2013 மிசோ மரபுரிமை மசோதா 2013, மற்றும் மிசோ விவாகரத்து மசோதா, 2013 நிறைவேற்றக் காரணமாக இருந்தது.  

## தொழில்
சங்குமி முன்னாள் அரசு ஊழியர் ஆவார். இவர் மிசோரம் அரசாங்கத்தில் உயர் மற்றும் தொழில்நுட்பக் கல்வி இயக்குநராக பணிபுரிந்தவர். மேலும் மிசோரம் பொதுச் சேவை ஆணையத்தின் தலைவராகவும் சங்குமி பணியாற்றியுள்ளார். ஓய்வு பெற்ற பிறகு, இவர் மிசோ மகளிர் சங்கத்தினை வழிநடத்தினார். இவர் 2013-ல் சம்பை தெற்கு சட்டமன்றத் தொகுதி தேர்தலில் போட்டியிட்டு வெற்றி வாய்ப்பினை இழந்தார்.  

## விருதுகள்
சங்குமிக்கு 2021-ல் இந்திய அரசு பத்மசிறீ விருது வழங்கியது.
# உஷா சங்வான்



**உஷா சங்வான்**, இந்தியாவின், பஞ்சாப்பைச் சேர்ந்தவரும் இந்திய அளவில், வணிக உலகில் மிகுந்த செல்வாக்கு மிக்க, பெண் வணிகத் தலைவருமாவார். 2013 ஆம் ஆண்டு முதல் 2018 ஆம் ஆண்டு வரை ஆசியாவின் மிகப்பெரிய காப்பீட்டு நிறுவனமான இந்திய ஆயுள் காப்பீட்டுக் கழகத்தின் முதல் பெண் நிர்வாக இயக்குநராக (MD) பணியாற்றியுள்ளார். அவரது ஓய்வுக்கு பின்னதாக தற்போதும் அந்நிறுவனத்தின் சுதந்திர இயக்குநராக பணியாற்றிவருகிறார். மேலும் டாட்டா மோட்டார்ஸ் நிறுவனத்தின் கூடுதல் மற்றும் சுயாதீன இயக்குநராக, 20 மார்ச் 2023 அன்று நியமித்துள்ளது.  

## சுயவிவரம்
உஷா சங்வான், 1958 ஆம் ஆண்டில் பஞ்சாபின் சோனாலிகா குழுமத்தின் நிறுவனர் லக்ஷ்மண் தாஸ் மிட்டல் மற்றும் ராஜ் ராணி மிட்டல் ஆகியோருக்கு மகளாகப் பிறந்தவர். சண்டிகரில் உள்ள அரசு மாதிரி நடுநிலைப் பள்ளியில் தனது ஆரம்பக் கல்வியை முடித்துள்ள இவர், பஞ்சாப் பல்கலைக்கழகத்தில், பொருளாதாரம் மற்றும் மனித வளத்தில் முதுகலைப் பட்டம் பெற்றுள்ளார். இந்திய காப்பீட்டு நிறுவனத்தில் உரிமம் பெற்றதோடு, லக்னோவில் உள்ள இந்திய மேலாண்மை கழகத்தில் (ஐஐஎம்) வணிக நிர்வாகத்தில் மேலாண்மைப் படிப்பையும் முடித்துள்ளார். ஓய்வுபெற்ற வருமான வரித்துறையின் தலைமை ஆணையரான நரேந்தர் சங்வானைத் திருமணம் செய்துகொண்டுள்ளார். இத்தம்பதியருக்கு ஒரு மகன் மற்றும் ஒரு மகள் என இரண்டு குழந்தைகள் உள்ளனர்.  

## தொழில்
1981 ஆம் ஆண்டில் தனது இருபத்திமூன்றாவது வயதில் இந்திய ஆயுட்காப்பீட்டுக்கழகத்தில் சேர்ந்து, அதன் பல்வேறு துறைகளில் முப்பத்து ஏழு ஆண்டுகள் பணிபுரிந்துள்ளார். முன்னதாக எல்ஐசியின் துணை நிறுவனமான வீட்டுக்கடன் வசதி நிறுவனத்தையும் அவர் தலைமையேற்று கையாண்டுள்ளார். 2004 ஆம் ஆண்டில் உலகளாவிய டெபாசிட்டரி ரசீதுகள் மூலம் $29.85 மில்லியனை திரட்டி இந்த நிறுவனத்தின் செயல்பாடுகளை மேம்படுத்தியதில் முக்கியப் பங்கு வகித்துள்ள இவர், சந்தைப்படுத்தல் மற்றும் எழுத்துறுதி பிரிவுகளை பிரித்து, ஆபத்து அடிப்படையிலான விலையை அறிமுகப்படுத்தியுள்ளார். இவரது ஓய்வுக்குப் பிறகு, டோரண்ட் பவர், கோத்ரேஜ் வீட்டுக்கடன் வசதி நிறுவனம் மற்றும் ட்ரைடென்ட் இந்திய குழுமம் ஆகியவற்றின் சுயாதீன இயக்குநர்கள் குழுவில் பணியாற்றியுள்ள உஷா, ஆக்சிஸ் வங்கியில் பெரிய நிதி கண்காணிப்பு குழுவில் உறுப்பினராகவும் இயக்குநராகவும் இருந்து வருகிறார்.
# கிருஷ்ணவேணி (நடிகை)



**சித்தஜல்லு கிருஷ்ணவேணி** (பிறப்பு 24 டிசம்பர் 1924-16 பெப்ரவரி 2025), பெரும்பாலும் **சி. கிருஷ்ணவேணி** அல்லது **கிருஷ்ணவேணி** என்று அழைக்கப்படும் இவர், இந்தியாவின் ஆந்திராவைச் சேர்ந்த தெலுங்கு மொழித் திரைப்பட நடிகையும் தெலுங்குத் திரைப்படத் தயாரிப்பாளரும், பின்னணிப் பாடகியும், வணிக நிர்வாகியுமாவார். இவருக்கு ஆந்திரப் பிரதேச அரசு இரகுபதி வெங்கையா விருதை வழங்கியது.  

## வாழ்க்கை மற்றும் தொழில்
கிருஷ்ணவேணி, இந்தியாவின் ஆந்திரப் பிரதேச மாநிலத்தின் மேற்கு கோதாவரி மாவட்டத்தின் பங்கிடி பகுதியில் பிறந்தவர் . திரையுலகில் நுழைவதற்கு முன்பு நாடகக் கலைஞராக இருந்த இவர், *அனுசூயா* (1936) என்ற திரைப்படத்தில் குழந்தை நட்சத்திரமாக முதன்முதலில் அறிமுகமானார். இவரது தந்தை கிருஷ்ணராவ் ஒரு மருத்துவர் என்பதாலும் தெலுங்குத் திரைப்படங்களில் நடிக்க இவருக்கு பல வாய்ப்புகள் வந்ததாலும், 1939 ஆம் ஆண்டில் சென்னைக்கு குடிபெயர்ந்து, தெலுங்குப் படங்களைத் தவிர தமிழ் போன்ற பிற மொழி திரைப்படங்களிலும் நடித்து வந்துள்ளார்.  

1939 ஆம் ஆண்டில் மிர்சாபுரம் ஜமீன்தாரான மேகா வெங்கட்ராமையா அப்பா ராவ் பகதூரை மணந்துள்ளார். இவரது கணவருக்கு சொந்தமான சென்னையில் இயங்கி வந்த சோபனாசல பட நிறுவனம், அந்த காலகட்டத்தில் மிகவும் பிரபலமானதாகவும், பல்வேறு தெலுங்குத் திரைப்படங்களை தயாரித்து வெளியிட்டும் வந்துள்ளது. இவரும், இவரது கணவரோடு இணைந்து இந்நிறுவனத்தின் மூலம் திரைப்படத் தயாரிப்பில் தீவிரமாக ஈடுபட்டுள்ளார்.  

கிருஷ்ணவேணி, தெலுங்குத் திரைப்படமான *மன தேசம்* (1949) என்பதன் தயாரிப்பாளராக நடிகராக என். டி. ராமராவ், இசையமைப்பாளராக கன்டசால வெங்கடேசுவர ராவ், பின்னணிப் பாடகியாக பி. லீலா போன்ற பல திரையுலகப் பிரமுகர்களை அப்படத்தில் அறிமுகப்படுத்தியதற்காக நினைவுகூரப்பட்டு வருகிறார். இத்திரைப்படம் பெங்காலி புதினமான *விப்ரதாஸ்* என்பதை அடிப்படையாகக் கொண்டதாகும்.  

## இறப்பு
கிருஷ்ணவேணி பிப்ரவரி 16, 2025 அன்று இந்தியாவின் ஐதராபாத்தில் உள்ள திரைப்பட நகரில் உள்ள தனது இல்லத்தில் காலமானார்.  

## தேர்ந்தெடுக்கப்பட்ட திரைப்படங்கள்

## தயாரிப்பாளர்

### கிருஷ்ணவேணியால் நிர்வகிக்கப்பட்ட தயாரிப்பு நிறுவனங்கள்

- தனது கணவரின் நிறுவனம் – ஜெயா படத்தயாரிப்பு , பின்னர் சோபனாசல படத்தயாரிப்பு என்று பெயர் மாற்றப்பட்டது.
- தனது சொந்த நிறுவனம் – இவரது மகளின் பெயரான மேகா ராஜ்யலட்சுமி அனுராதா என்பதை முதலெழுத்தாக கொண்ட எம்ஆர்ஏ தயாரிப்பு நிறுவனம்

### கிருஷ்ணவேணி தயாரித்த திரைப்படங்கள்

- *மன தேசம்* (1949)
- *லக்ஷ்மம்மா*
- *தாம்பத்யம்* ,
- *பக்த பிரஹலாதன்*

குறிப்பு: பட்டியல்கள் விரிவானவை அல்ல.  

## பாடகர்

- *கீலு குர்ரம்* (1949)
- *பாலா மித்ருலா கதா* (1972)
# மாயா சிங்



**மாயா சிங்** (பிறப்பு: ஆகத்து 15, 1950) என்பவர் பாரதிய ஜனதா கட்சியினைச் சார்ந்த இந்திய அரசியல்வாதி ஆவார். இவர் மத்தியப் பிரதேசத்தை மாநிலங்களவையில் பிரதிநிதித்துவப்படுத்தும் வகையில் நாடாளுமன்ற உறுப்பினராகப் பதவி வகித்தார். மாயா சிங் 2016ஆம் ஆண்டு வரை 'பெண்கள் மற்றும் குழந்தைகள் மேம்பாடு' மற்றும் 2016 முதல் திசம்பர் 2018 வரை 'நகர்ப்புற மேம்பாடு மற்றும் வீட்டுவசதி' இலாகா பொறுப்பினை வகித்த மத்தியப் பிரதேச அரசின் அமைச்சர் ஆவார்.  

இவர் 2013ஆம் ஆண்டு திசம்பர் 8ஆம் நடைபெற்ற மத்தியப் பிரதேச சட்டமன்றத் தேர்தலில் குவாலியர் சட்டமன்றத் தொகுதியில் போட்டியிட்டு 59,824 வாக்குகள் பெற்று வெற்றி பெற்று சட்டமன்ற உறுப்பினராகத் தேர்ந்தெடுக்கப்பட்டார்.
# சந்தா சிங் கவுர்


**சந்தா சுரேந்திர சிங் கவுர்** (*Chanda Singh Gaur*) என்பவர் இந்திய அரசியல்வாதியும் மத்தியப்பிரதேச முன்னாள் சட்டமன்ற உறுப்பினரும் ஆவார். கவுர் இந்தியத் தேசிய காங்கிரசு கட்சியின் உறுப்பினர் ஆவார்.  

## அரசியல்
கவுர் 2013-ல் நடைபெற்ற மத்தியப் பிரதேச சட்டமன்றத் தேர்தலில் போட்டியிட்டு வெற்றி பெற்று சட்டமன்ற உறுப்பினர் ஆனார்.  

## தனிப்பட்ட வாழ்க்கை
சந்தா, சுரேந்திர சிங் கவுர் என்பவரை மணந்தார்.
# இமர்தி தேவி

**இமார்தி தேவி** (*Imarti Devi*)(பிறப்பு 14 ஏப்ரல் 1975) என்பவர் இந்திய அரசியல்வாதியும் பாரதிய ஜனதா கட்சியின் உறுப்பினரும் ஆவார். இவர் மத்தியப் பிரதேச அரசில் மகளிர் மற்றும் குழந்தைகள் மேம்பாட்டு அமைச்சராகப் பணியாற்றினார். முதலில் கமல்நாத்தின் காங்கிரசு அரசாங்கத்தில் திசம்பர் 2018 முதல் மார்ச் 2020 வரையிலும், பின்னர் சிவராஜ் சவுகானின் பாஜக அரசாங்கத்தின் கீழ் சூலை 2020 முதல் நவம்பர் 2020 வரையிலும் அமைச்சராகப் பதவி வகித்தார். இமார்தி தேவி 2020 மத்தியப் பிரதேச சட்டமன்ற இடைத்தேர்தலில் இந்தியத் தேசிய காங்கிரசின் சுரேஷ் ராஜேவை எதிர்த்து தப்ராவில் போட்டியிட்டுத் தோல்வியடைந்தார்.  

## அரசியல் வாழ்க்கை
இமார்தி தேவி 1997-ல் குவாலியர் மாவட்ட இளைஞர் காங்கிரசின் மூத்த துணைத் தலைவராகத் தனது அரசியல் வாழ்க்கையைத் தொடங்கினார்.  

2004-2009 காலகட்டத்தில் குவாலியர் மாவட்ட ஊராட்சி உறுப்பினராகவும், 2005 முதல் வட்டார காங்கிரசு தலைவராகவும் இருந்தார். 2008ஆம் ஆண்டு முதல் முறையாக மத்தியப் பிரதேச சட்டப் பேரவைக்கு உறுப்பினராகத் தேர்ந்தெடுக்கப்பட்டார். பின்னர் 2013-ஆம் ஆண்டு நடைபெற்ற சட்டமன்றத் தேர்தலில் மீண்டும் தேர்ந்தெடுக்கப்பட்டார்.  

திசம்பர் 2018-ல், இமார்தி தேவி மத்தியப் பிரதேசத்தின் பொது சுகாதாரம் மற்றும் குடும்ப நலன் அமைச்சர் என கமல்நாத் அமைச்சரவையில் சேர்க்கப்பட்டார். 2020 மத்தியப் பிரதேச அரசியல் நெருக்கடியின் போது, இவர் மூத்த காங்கிரசு தலைவர் ஜோதிர் ஆதித்யா சிந்தியாவை ஆதரித்தார். இச்சூழலில் பதவி விலகிய 22 சட்டமன்ற உறுப்பினர்களில் இவரும் ஒருவர்.  

## தனிப்பட்ட வாழ்க்கை
இமார்தி தேவி பூரன் சிங் சுமன் என்பவரை மணந்தார். இந்த இணையருக்கு ஒரு மகள் உள்ளார்.  

## சட்ட விவகாரங்கள்
நவம்பர் 2016-ல், குவாலியர் குற்றவியல் நீதிமன்றம் இமார்தி தேவி வரதட்சணை கேட்டுத் துன்புறுத்தியதாகக் குற்றம் சாட்டப்பட்டதால், இவர் மீது வழக்குப் பதிவு செய்ய உத்தரவிட்டது. பின்னர் இமார்தி தேவி உயர் நீதிமன்றத்தின் நடவடிக்கைகளுக்குத் தடை பெற்றார். வழக்கின் இறுதியில் அனைத்து குற்றச்சாட்டுகளிலிருந்தும் விடுவிக்கப்பட்டார்.
# கினா கவாரே


**கினா காரே** என்பவர் இந்திய அரசியல்வாதியும் மத்தியப் பிரதேச சட்டமன்ற உறுப்பினரும் ஆவார். இவர் இந்தியத் தேசிய காங்கிரசு கட்சியின் உறுப்பினர் ஆவார். கினா காரே மத்தியப் பிரதேச சட்டப் பேரவையின் தற்போதைய துணைச் சபாநாயகராக உள்ளார்.  

## அரசியல் வாழ்க்கை
கினா காரே 2013ஆம் ஆண்டு முதல் முறையாகச் சட்டமன்ற உறுப்பினராக ஆனார். 2013-ல் நடைபெற்ற சட்டமன்றத் தேர்தலில் வெற்றி பெற்ற இந்தியத் தேசிய காங்கிரசு கட்சியின் 58 போட்டியாளர்களில் இவரும் ஒருவர். 2018-ல், இவர் மீண்டும் லாஞ்சி சட்டமன்றத் தொகுதியில்<nowiki/>போட்டியிட்டு பெரும்பான்மையுடன் வெற்றி பெற்றார். சனவரி 10 2019 அன்று, கினா காரே மத்தியப் பிரதேச சட்டப் பேரவையின் துணைச் சபாநாயகராகத் தேர்ந்தெடுக்கப்பட்டார்.
# இரண்டாம் டகேடா இசுமோ


**டகேடா இசுமோ II** (*Takeda Izumo II*, 1691-1756) என்பவர் ஒரு யப்பானிய நாடக ஆசிரியர். இவர் டேக்மோட்டோ நாடக அரங்கின் சிக்கிமாட்சு மான்செமோனின் நாடக வாரிசாவார். இவர் மிகவும் பிரபலமான மூன்று வரலாற்று நாடகங்களை எழுதியுள்ளார். அவை சியூஷின்குரா அண்ட் தி சீக்ரெட்ஸ் ஆஃப் காலிகிராபி (1746), யோஷிட்சுன் அண்ட் தௌசண்ட் செர்ரி ட்ரீஸ் (1747), தி ட்ரெஷரி ஆஃப் லாயல் ரிடெய்னர்ஸ் ( 1748) ஆகியவை ஆகும். இவரது படைப்புகள் குறித்து எழுதிய லியோனார்ட் ப்ரோங்கோ "உயர்ந்த இலக்கியப் பண்புகளைக் கொண்டுள்ளது, இசுமோவின் எழுத்து மறுக்க முடியாத பல்வேறு, செழுமை மற்றும் நாடகத்தன்மையைக் கொண்டுள்ளது" என்று எழுதியுள்ளார்.
# காடு (நடனம்)



**காடு நடனம்** (*Ghatu*) என்பது மேற்கு நேபாளத்தின் குருங் சமூகத்தின் நேபாள நாட்டுப்புற நடனமாகும். இந்த நடனம் முக்கியமாக புத்த பூர்ணிமா திருவிழாவின் போது நிகழ்த்தப்படுகிறது. அதே மாதத்தின் முந்தைய அமாவாசை நாளில் நடனம் தொடங்கப்படுகிறது. வசந்த பஞ்சமி தினத்தன்று நடனக் கலைஞர்கள் தேர்ந்தெடுக்கப்பட்டு மூன்று அல்லது நான்கு மாதங்கள் பயிற்சி அளிக்கப்படுவார்கள். குருங் சமூகத்துடன், இந்த நடனம் மகர், துரா, பாலாமி மற்றும் குமால் சமூகத்தினராலும் இந்த நடனம் நிகழ்த்தப்படுகிறது.  

## செயல்திறன்
காடு நடன நிகழ்ச்சியில், ராஜா பாஷ்ரமு மற்றும் ராணி யம்பவதி என்கிற சாம்பவதி கதை சொல்லப்படுகிறது. இரண்டு முக்கிய காடு நடனக் கலைஞர்களில் ஒருவர் ராஜாவாகவும் மற்றவர் ராணியாகவும் நடிக்கிறார். அரசர் பாஷ்ரமு வேட்டையாடச் செல்கிறார், அங்கு அவர் யம்பவதியைச் சந்திக்கிறார். அவர்கள் ஒருவரையொருவர் திருமணம் செய்து கொள்கிறார்கள். அவர்களுக்கு ஒரு குழந்தை உள்ளது. மன்னன் பஷ்ரமு ஒரு போருக்குச் செல்கிறான், அங்கே அவன் இறக்கிறான். ராணி பின்னர் உடன்கட்டை ஏறி தனது கணவருடன் தீக்குளிக்க முடிவு செய்கிறாள். இந்தக் காட்சியை நடனத்தின் மூலமாக வெளிப்படுத்தும்போது நடனக் கலைஞர்கள் மயக்க நிலையில் செல்கிறார்கள். இரண்டு வகையான காடு நடனங்கள் உள்ளன. அவை, *பஹ்ரமேஸ்* மற்றும்  
*சதி* என்ற பெயரில் வழங்கப்படுகின்றன.  

## பஹ்ரமேஸ் நடனம்
*பஹ்ரமேஸ்* காடு நடனம், ஆண்டு முழுவதும் நிகழ்த்தப்படலாம் என்று அறியப்படுகிறது. மேலும், விவசாயம் மற்றும் வீட்டு வேலைகள் போன்ற மக்களின் அன்றாட நடவடிக்கைகள் இந்த வகை நடனத்தில் வழங்கப்படுகின்றன.  

## சதி நடனம்
வசந்த பஞ்சமி (டிசம்பர்/ஜனவரி) முதல் புத்த பூர்ணிமா (ஏப்ரல்/மே) வரை மட்டுமே சதி நடனம் செய்ய முடியும். சதி நடனத்தில், ராஜா மற்றும் ராணியின் முக்கிய கதை வழங்கப்படுகிறது. இந்த நடனத்தின் போது, நடனக் கலைஞர்கள் ஒரு மயக்க நிலையில் செல்கிறார்கள். இது, இவர்கள் வணங்கும் கடவுளால் ஆட்கொள்ளப்பட்டதாக நம்பப்படுகிறது. நடனக் கலைஞர்கள் பொதுவாக, மெதுவான உடல் அசைவில் நடனமாடுகிறார்கள்.  

## ஆடை மற்றும் அணிகலன்கள்
நடனக் கலைஞர்கள் குருங் கலாச்சார உடை மற்றும் நகைகளை அணிந்துள்ளனர். பூக்கள் மற்றும் வறுத்த நெல் ஆகியவற்றால் செய்யப்பட்ட கிரீடம் நடனக் கலைஞர்களால் அணியப்படுகிறது. ராஜாவுக்கு குதிரை, ராணிக்கு சீப்பு என பல்வேறு பொருட்கள் இந்த வகை நடனத்திற்கு பயன்படுத்தப் படுகிறது. வில் மற்றும் அம்பு ஒவ்வொரு ஆண்டும் மக்களால் புதியதாக தயாரிக்கப்படுகிறது, அவை நடனத்தின் போது பயன்படுத்தப்படுகின்றன.
# முண்தும்


**முண்தும்** (Mundhum) என்பது லிம்பு மக்களின் பண்டைய மத நூல் மற்றும் நாட்டுப்புற இலக்கியம் ஆகும். இது, *பேலான்* என்றும் அழைக்கப்படுகிறது. இது நேபாளத்தின் பழமையான, பூர்வீக மதமாகும். முண்தும் என்றால் லிம்பு மொழியில் "பெரிய வலிமையின் சக்தி" என்று பொருள் படுகிறது. இந்தியத் துணைக்கண்டத்தில் வேத நாகரிகத்தின் எழுச்சிக்கு முன்பிருந்து பின்பற்றப்பட்ட *யாக்துங்* (லிம்பு) கலாச்சாரம், பழக்கவழக்கங்கள் மற்றும் மரபுகளின் பல அம்சங்களை முண்தும் உள்ளடக்கியது எனப்படுகிறது.  

முண்தும் 'தூங்காப்' மற்றும் 'பேய்சப்' என இரண்டு பகுதிகளாக ஒழுங்கமைக்கப்பட்டுள்ளது. இந்த நூல் மதத்திற்கு அப்பாற்பட்டது எனக் கருதப்படுகிறது. கலாச்சாரம், சடங்கு மற்றும் சமூக விழுமியங்களுக்கு வழிகாட்டியாக செயல்படுகிறது. இது, பண்டைய லிம்பு மொழியில் எழுதப்பட்டுள்ளது. பல்வேறு லிம்பு பழங்குடியினரிடையே இவற்றின் பதிப்புகள் வேறுபடுகின்றன, ஒவ்வொரு பழங்குடியினரின் தனித்துவமான கலாச்சாரமாகவும் மற்ற பழங்குடியினர் மற்றும் மக்களுடன் தொடர்புடைய அவர்களின் சமூக அடையாளத்தையும் ஒற்றுமையையும் இந்த நூல் உருவாக்குகிறது.  

## தூங்காப் முண்தும்
தூங்காப் முண்தும் என்பது, வழிவழியாக சேகரிக்கப்பட்டு, பாதுகாக்கப்பட்டு, எழுத்துக் கலை அறிமுகப்படுத்தப்படும் வரை வாய்மொழி மற்றும் நாட்டுப்புறக் கதைகள் மூலம் அனுப்பப்பட்டது. இது *சம்பாஸ்*, சமயக் கவிஞர்கள் மற்றும் பட்டிமன்றம் ஆகியோரால் பாடல் வடிவில் இயற்றப்பட்டு வாசிக்கப்பட்ட காவியம் ஆகும். தொடக்கத்தில் கிராத சமூக புரோகிதர்கள் சம்பாஸ் என்று அழைக்கப்பட்டனர், அங்கு *சாம்* என்றால் பாடல் மற்றும் *பா* என்றால் அறிந்தவர் (ஆண்) என்று பொருள் படும்.  

## பேய்சப் முண்தும்
பேய்சப் முண்தும் என்பது மதத்தைப் பற்றி எழுதப்பட்ட புத்தகம் ஆகும். இது நான்கு பகுதிகளாக பிரிக்கப்பட்டுள்ளது. அவை, சோக்சோக் முண்தும், யேஹாங் முண்தும், சம்ஜிக் முண்தும் மற்றும் சாப் முண்தும் ஆகும். இதில், பிரபஞ்சத்தின் உருவாக்கம், மனிதகுலத்தின் ஆரம்பம், பாவத்தின் காரணம் மற்றும் விளைவு, பொறாமை, பொறாமை மற்றும் கோபம் போன்ற தீய ஆவிகளின் உருவாக்கம் மற்றும் குழந்தை பருவத்தில் மரணத்தின் காரணம் மற்றும் விளைவு போன்ற கருத்துகளை விளக்கும் சோக்சோக் முண்தும் கதைகளைக் கொண்டுள்ளது.
# ககோலி கோசு தசுதிதார்

**ககோலி கோசு தசுதிதர்** (*Kakoli Ghosh Dastidar*)(பிறப்பு: நவம்பர் 23, 1959) என்பவர் இந்தியாவின் மேற்கு வங்கத்தைச் சேர்ந்த இந்திய மருத்துவர் மற்றும் அரசியல்வாதி ஆவார். இவர் அகில இந்திய திரிணாமுல் காங்கிரசின் மகளிர் பிரிவான *பங்கா ஜனனி பாஹினியின்* தலைவராக உள்ளார். இவர் 15, 16 மற்றும் 17வது மக்களவை உறுப்பினராக இருந்தார். 2014 இந்திய பொதுத் தேர்தல் மற்றும் 2019-ல் மீண்டும் தேர்ந்தெடுக்கப்பட்டார்.  

## இளமை
ககோலி கோசு 23 நவம்பர் 1959-ல் பிறந்தார். இவரது குடும்பம் மேற்கு வங்கம் மற்றும் இந்திய அரசியல் மற்றும் அரசாங்கத்துடன் மூன்று தலைமுறைகளாகத் தொடர்பு கொண்டுள்ளது. இவரது தாய்வழி தாத்தா மேற்கு வங்காளத்தின் அஞ்சல் தலைமை அலுவலராக பணியாற்றினார். இவரது தந்தைவழி மாமா, மறைந்த அருண் மொய்த்ரா, ஒரு சுதந்திரப் போராட்ட வீரர் மற்றும் முன்னாள் பிரதேச காங்கிரசு தலைவர் ஆவார். கோசு தாய்வழி மாமா குருதாஸ் தாஸ்குப்தாவும் இந்திய நாடாளுமன்ற உறுப்பினராக இருந்துள்ளார்.  

கோசு தனது தொழில் வாழ்க்கையின் ஆரம்பத்தில், . மொய்த்ரா மேற்கு வங்கத்தின் வடக்கு 24 பர்கானாஸ் மாவட்டத்தில் உள்ள பராசத்தின் டிக்பெரியாவில் தனது குடும்பப் பண்ணையை உருவாக்கினார். பாராளுமன்ற உறுப்பினரான கோசு தனது குடும்பத்தின் பண்ணையில் வளர்ந்தார். இவரது கணவர் சுதர்சன் கோசு தசுதிதாரும் ஒரு மருத்துவர் மற்றும் அரசியல்வாதி ஆவார். இவர்களுக்கு இரண்டு மகன்கள் உள்ளனர்.  

## கல்வி
ககோலி கோசு கொல்கத்தாவில் உள்ள ஆர். ஜி. கர் மருத்துவக் கல்லூரி மற்றும் மருத்துவமனையில் தனது மருத்துவப் பட்டத்தினைப் பெற்றார். இக்கல்லூரி கல்கத்தா பல்கலைக்கழகத்துடன் இணைக்கப்பட்டது. இலண்டன் கிங்ஸ் கல்லூரியில் மகப்பேறியல் மீயொலியியலில் முதுநிலைப் பயிற்சியும் பெற்றார். முன்னதாக இவர் டயமண்ட் ஹார்பர் நாடாளுமன்றத் தொகுதி), அவுரா நாடாளுமன்றத் தொகுதி மற்றும் பாலிகஞ்ச் சட்டமன்றத் தொகுதி ஆகியவற்றிற்கு நடைபெற்ற தேர்தல்களில் தோல்வியடைந்தார்.
# கிருட்டிண குமாரி

**கிருட்டிண குமாரி** (10 பிப்ரவரி 1926 - 3 சூலை 2018) என்பவர் இந்திய அரசியல்வாதி ஆவார். இவர் மார்வார் - ஜோத்பூரின் மகாராணியும் மகாராஜா ஹனுவந்த் சிங்கின் மனைவியும், 1952-1970-ல் இரண்டாம் கஜ் சிங்கின் சிறுபான்மையினரின் போது மார்வார் - ஜோத்பூரின் பெயரிடப்பட்ட ஆட்சியாளராகவும் இருந்தார். இவர் 1971-1977-ல் நாடாளுமன்ற, மக்களவை உறுப்பினராக இருந்தார்.  

## வாழ்க்கை
குமாரி 1947-1949-ல் மார்வார் - ஜோத்பூரின் மகாராஜா அனுவந்த் சிங்கின் மனைவியாக இருந்தார்.  

1952-ல் இவரது கணவர் மகாராஜா அனுவந்த் சிங் இறந்த பிறகு, இவர் மகன், மகாராஜா கஜ் சிங் II மற்றும் ஹுகும் சிங்கின் மாற்றாந்தாய் ஆகியோருக்குப் பட்டத்து அரசப் பிரதிநிதியாக இருந்தார்.  

குமாரி திராங்கத்ராவின் மாட்சிமைத் தங்கியா மகாராணி கிருஷ்ண குமாரி பா சாகிபா என்றும் அழைக்கப்பட்டார். இவர் ஜோத்பூரில் ஒரு பெண்கள் பள்ளியை (அரசமாதா கிருஷ்ண குமாரி பெண்கள் பொதுப் பள்ளி) நிறுவினார்.  

குமாரி 1971ஆம் ஆண்டு மக்களவைத் தேர்தலில் சோத்பூரில் போட்டியிட்டு வெற்றி பெற்றார்.  

அயோத்தி பிரசாத் எழுதிய "*தி ராயல் ப்ளூ*" புத்தகம், தங்கத்ரா இளவரசி முதல் மார்வார் (ஜோத்பூர்) மகாராணி வரையிலான இவர்களது வாழ்க்கையின் பெரும்பகுதியைச் சித்தரிக்கிறது.
# நிஷி வாசுதேவா


**நிஷி வாசுதேவா**, (பிறப்பு 30 மார்ச் 1956) இந்தியாவின் தில்லியைச் சேர்ந்த வணிக நிர்வாகியும், இந்திய பொதுத்துறை நிறுவனமான இந்துஸ்தான் பெட்ரோலியம் நிறுவனத்தின் (HPCL) முன்னாள் தலைவர் மற்றும் முதன்மை நிர்வாக இயக்குநராக, 1 மார்ச் 2014 முதல் 31 மார்ச் 2016 வரை பொறுப்பேற்று வழிநடத்தின பெண் தலைவருமாவார். இந்நிறுவனம் இந்தியஅரசுக்குச் சொந்தமான எண்ணெய் மற்றும் எரிவாயு நிறுவனமாகும். மேலும் இந்திய பொதுத்துறை நிறுவனங்களில் வருவாய் அடிப்படையில் நான்காவது பெரிய நிறுவனமாகும். நவரத்னா பொதுத்துறை நிறுவனத்திற்கு தலைமை தாங்கும் முதல் பெண்மணி என்ற பெருமையையும் இவர் பெற்றுள்ளார்.  

## கல்விப்பின்னணி
நிஷி, தனது பள்ளிக்கல்வியை லொரேட்டோ கான்வென்ட் பள்ளி, டெல்லியிலும், தில்லி பல்கலைக்கழகத்துடன் இணைக்கப்பட்ட மகளிர் கல்லூரியான சீமாட்டி சிறீ ராம் கல்லூரியில் இளங்கலை படிப்பில், கௌரவ பொருளாதாரம் சார்ந்து 1972 முதல் 1975 ஆண்டு வரை படித்துள்ளார். மேலும் 1977 ஆம் ஆண்டு கொல்கத்தா இந்திய மேலாண்மை நிறுவனத்தில் முதுகலை வணிக மேலாண்மை பட்டமும் பெற்றுள்ள பட்டதாரியுமாவார்.  

## தொழில்
நிஷி, இன்ஜினியர்ஸ் இந்தியா நிறுவனத்தில் தனது தொழில் வாழ்க்கையை தொடங்கியுள்ளார். இந்நிறுவனம் பெட்ரோலிய துறையுடன் சம்பந்தப்பட்டுள்ளது.  

1979 ஆம் ஆண்டு முதல் அத்துறையில் இல்ல பல்வேறு நிறுவனங்களில் பணிபுரிந்து, 1994 ஆம் ஆண்டு முதல் 2000 ஆவது ஆண்டு வரை பல்வேறு துறைகளின் தலைமைப் பொறுப்பை ஏற்று திறம்பட நடத்தியுள்ளார், வாடிக்கையாளர் சேவை மற்றும் உற்பத்தி துறை மற்றும் பெருநிறுவன மூலோபாயத்துறை போன்றவைகளில் பொது மேலாளராகவும்,  தகவல் அமைப்பு, எல்பிஜி மற்றும் சந்தைப்படுத்தல் பிரிவுகளில் நிர்வாக இயக்குநராகவும் பணிபுரிந்துள்ளார்.  

முதன்மை நிர்வாக இயக்குநராக பதவியேற்பதற்கு முன்பு, சந்தைப்படுத்தல் மற்றும் சந்தைப்படுத்தல் ஒருங்கிணைப்பு பிரிவின்  இயக்குநராகவும் பணிபுரிந்துள்ளார், மொத்தமாக பெட்ரோலியத் துறையில் முப்பது ஆண்டுகளுக்கும் மேலான அனுபவம் கொண்ட இவர், தற்போது, ஹிட்டாச்சி எனர்ஜி இந்தியா லிமிடெட், எல்&டி இன்ஃப்ரா கிரெடிட் லிமிடெட், எச்சிஎல் டெக்னாலஜிஸ் லிமிடெட், எல்&டி ஃபைனான்ஸ் லிமிடெட், எல்&டி இன்ஃப்ராஸ்ட்ரக்சர் ஃபைனான்ஸ் கம்பெனி லிமிடெட், ஏட்ரியா கன்வர்ஜென்ஸ் டெக்னாலஜிஸ் லிமிடெட் ஆகியவற்றின் இயக்குநராக பணிபுரிந்து வருகிறார். மேலும் இத்துறையில் பல்வேறு விருதுகளையும் நிஷி பெற்றுள்ளார்.
# தர்சனா ஜர்தோசு



**தர்சனா ஜர்தோசு** (*Darshana Jardosh*)(பிறப்பு: சனவரி 21, 1961) என்பவர் இந்திய அரசியல்வாதியும், தற்போதைய இந்திய இரயில்வே இணை அமைச்சராகவும் மற்றும் இந்திய ஜவுளி அமைச்சகத்தின் இணை அமைச்சராக உள்ளார். இவர் குசராத்தில் உள்ள சூரத் மக்களவைத் தொகுதியின் உறுப்பினராக உள்ளார். இவர் பாரதிய ஜனதா கட்சியின் உறுப்பினராக உள்ளார். மேலும் இவர் 2009-ல் 15வது மக்களவை உறுப்பினராகவும் தேர்ந்தெடுக்கப்பட்டார். தொடர்ந்து 2014-ல் 16வது மக்களவை மற்றும் 2019-ல் 17வது மக்களவைக்குத் தேர்ந்தெடுக்கப்பட்டார்.  

## தொழில்
தர்சனா 2009-ல் நடைபெற்ற 15வது மக்களவை தேர்தலில் மக்களவைக்குத் தேர்ந்தெடுக்கப்பட்டார்.  
2009ஆம் ஆண்டில், வைர வர்த்தகத்தை அதிகரிக்கச் சூரத்தில் சூரத்து பன்னாட்டு வானூர்தி நிலையத்தினை அரசாங்கம் அமைக்க வேண்டும் என்று இவர் கோரினார். 2012-ல், காங்கிரசு நாடாளுமன்ற உறுப்பினர் துசார் சௌத்ரி, சூரத்திற்கு வானூர்தி இணைப்புக்கான பெருமையைப் பெற முயன்றதாக இவர் விமர்சித்தார். இவரும் நவசாரி நாடாளுமன்ற உறுப்பினர் சிஆர் பாட்டீலும் பிரச்சாரம் செய்தனர்.  

2014 தேர்தலில் சூரத்திலிருந்து மக்களவைக்கு மீண்டும் நாடாளுமன்ற உறுப்பினராகத் தேர்ந்தெடுக்கப்பட்டார். இவர் 5,33,190 வாக்குகள் வித்தியாசத்தில் வெற்றி பெற்றார். இது இந்தியத் தேர்தல் வரலாற்றில் இந்திரா காந்திக்குப் பின் அதிக வாக்குகள் வித்தியாசத்தில் வெற்றி பெற்றவராவார். 2014 இந்தியப் பொதுத் தேர்தலில் 4வது அதிக முன்னிலை பெற்றவர் இவராவார். இத்தேர்தலில் இவர் 76.6% வாக்குகளைப் பெற்று வெற்றி பெற்றார்.  

2019 தேர்தலில் சூரத்திலிருந்து மக்களவைக்கு 7,95,651 வாக்குகள் பெற்று மீண்டும் நாடாளுமன்ற உறுப்பினராகத் தேர்ந்தெடுக்கப்பட்டார். 7 சூலை 2021 அன்று , நரேந்திர மோதியின் அமைச்சக விரிவாக்கத்தின் போது, இந்திய இரயில்வே இணை அமைச்சராக தர்சனா பதவியேற்றார்.
# பிரியா பால்

**பிரியா பால்** (பிறப்பு 1967), இந்தியாவின் கொல்கத்தாவைச் சேர்ந்த தொழிலதிபரும், இந்தியாவின் ஐந்து நட்சத்திர தரம் கொண்ட விருந்தோம்பல் மற்றும் சுற்றுலா நிறுவனமான பார்க் விடுதிகள் மற்றும் பல்வேறு துணை நிறுவனங்களைக்கொண்ட அபீஜய் சுரேந்திரா குழுமத்தின் தலைவருமான சிறந்த பெண் வணிக நிர்வாகியாவார்.  

## கல்வி
பிரியா பால், 30 ஏப்ரல் 1966 அன்று அபீஜய் சுரேந்திரா குழுமத்தின் தலைவரான *சுரேந்திர பாலி*ன் மகளாகப் பிறந்தவர். பள்ளிக்கல்வியை இந்தியாவில் முடித்துள்ள இவர், மேலாண்மை மற்றும் முதுகலை படிப்புகளை மாசச்சூசெட்சில் உள்ள வெல்லஸ்லி கல்லூரி, ஹார்வர்ட் வணிக பயிற்சி பள்ளி மற்றும் ஐரோப்பிய வணிக நிர்வாக கல்வி நிறுவனம் (INSEAD) ஆகியவற்றில் பயின்றுள்ளார்.  

## குடும்ப வணிகம்
1988 ஆம் ஆண்டில், அவர் பார்க் விடுதி, புது தில்லியின் சந்தைப்படுத்தல் மேலாளராக தனது தொழில் வாழ்க்கையை ஆரம்பித்துள்ளார். தொடர்ந்து அதன் பொது மேலாளராக நியமிக்கப்பட்டுள்ளார். பின்னர் அபீஜய் சுரேந்திரா குழுமத்தின் இயக்குனராகவும் நியமிக்கப்பட்டுள்ளார். 1990 ஆம் ஆண்டில் அவரது தந்தையின் மரணத்திற்குப் பிறகு, அபீஜய் சுரேந்திர பார்க் ஹோட்டல்களின் தலைவராகவும் நியமிக்கப்பட்டுள்ளார்.  

பிரியா பாலின் குடும்பமே எஃகு வர்த்தகம், உற்பத்தி மற்றும் விற்பனை என வணிகம் சார்ந்ததாகும். கப்பல் வணிகமும் கூட செய்துள்ளனர். இவரது தந்தை சுர்ரேந்திர பால்,  விருந்தோம்பல், தேநீர், சொத்து நிர்வாகம், நிதி, தளவாடங்கள் போன்ற துறைகளிலும் வணிகத்தில் ஈடுபட்டுள்ளார், இத்தகைய வணிக பின்னணியைக் கொண்டுள்ள இவர், 2004 ஆம் ஆண்டில் ***சேது வைத்தியநாதன்*** என்ற தொழிலதிபரை மணந்துள்ளார்.  

## விருதுகள்

- இந்திய ஹோட்டல்கள் மற்றும் உணவகங்களின் கூட்டமைப்பு அந்த ஆண்டின் சிறந்த இளம் தொழில்முனைவோர் என்ற விருதை வழங்கியுள்ளது. (1999–2000)
- தி எகனாமிக் டைம்ஸ் பத்திரிகையால் ஆண்டின் சிறந்த தொழிலதிபர் விருதுக்கு (2002-2003) பரிந்துரைக்கப்பட்டுள்ளார்.
- ஃபோர்ப்ஸ் 2006 ஆம் ஆண்டில் இணையதள பத்திரிகையில் இந்தியாவின் முதல் நூறு சக்திவாய்ந்த வணிகப் பெண்கள் பட்டியலில் சேர்த்துள்ளது
- 2008 ஆம் ஆண்டில், வணிகப் பிரிவில் ஜீ அஸ்தித்வா என்ற விருதைப் பெற்றுள்ளார்.
- பார்ச்சூன் இதழ் 2011 ஆம் ஆண்டில் இந்தியாவின் முதல் ஐம்பது சக்திவாய்ந்த தொழிலதிபர்களின் பட்டியலில் அவரை சேர்த்துள்ளது.
- 2011 ஆம் ஆண்டில் இந்திய ஹோட்டல்கள் மற்றும் உணவகங்களின் கூட்டமைப்பு இந்தியாவிடமிருந்து "புகழாளர்கள் (ஹால் ஆஃப் ஃபேம்)" விருதைப் பெற்றுள்ளார்.
- ஜனவரி 2012 குடியரசு தினத்தை முன்னிட்டு இந்திய அரசால் இந்தியாவின் மிக உயர்ந்த குடிமக்கள் விருதுகளில் ஒன்றான பத்மஸ்ரீ வழங்கப்பட்டுள்ளது.
- உலக சுற்றுலா மற்றும் சுற்றுலா கூட்டமைப்பு - இந்தியா முன்முயற்சியின் நிறுவன உறுப்பினராக இருந்துள்ளார் மேலும் 2013 ஆம் ஆண்டு அதன் தலைவராகவும் இருந்துள்ளார்.
- இந்தியாவிற்கும் பிரான்சிற்கும் இடையிலான வணிகத் தொடர்புகளை வலுப்படுத்துவதில் அவரின் குறிப்பிடத்தகக பங்களிப்பிற்காக 2014 இல் தேசத்தின் தகுதி வாய்ந்த உறுப்பினர் என்ற முத்திரை அவருக்கு வழங்கப்பட்டுள்ளது.
- தெற்காசிய மகளிர் நிதியத்தின் தலைவராக இருந்து வருகிறார்.
- ஹார்வர்ட் பிசினஸ் ஸ்கூல் நிறுவனததின் இந்தியா ஆலோசனைக்குழு உறுப்பினராக உள்ளார் .
- இந்திய விடுதி உரிமையாளர் சங்கத்தின் நிர்வாகக் குழு உறுப்பினர் மற்றும் முன்னாள் தலைவராக பணியாற்றியுள்ளார்
# ஜசுகவுர் மீனா

**ஜசசுகவுர் மீனா** (*Jaskaur Meena*)(பிறப்பு 3 மே 1947) என்பவர் இந்திய அரசியல்வாதியும், இந்திய அரசாங்கத்தின் முன்னாள் மத்திய அமைச்சரும் மற்றும் பாரதிய ஜனதா கட்சியின் தலைவர்களுள் ஒருவரும் ஆவார். இவர் தேசிய அளவில் கட்சியின் பட்டியல் சாதியினர் பழங்குடியினர் பிரிவின் தலைவராகவும் இருந்தார். இவர் இராசத்தானில் உள்ள மீனா சமூகத்தைச் சேர்ந்தவர்.  

## வகித்த பதவிகள்

- 1999: சவாய் மாதோபூர் தொகுதியிலிருந்து 13வது மக்களவை உறுப்பினர்
- 2003–2004: மத்திய மாநில அமைச்சர், மனிதவள மேம்பாட்டு அமைச்சகம்
- 2019: தௌசா தொகுதி நாடாளுமன்ற உறுப்பினர்.
- 2021: இராசத்தான் பாஜகவின் தேசிய செயற்குழு உறுப்பினர்
- 2019: இந்திய இரயில்வேக்கான நிலைக்குழு உறுப்பினர்.

## சமூக செயல்பாடு
மீனா 1993ஆம் ஆண்டு சவாய் மாதோபூர் மாவட்டத்தில் உள்ள மைன்புரா கிராமத்தில் கிராமப்புற பெண்கள் பல்கலைக்கழகம் நிறுவினார். இப்பல்கலைக்கழகம் 1 முதல் 12 ஆம் வகுப்பு வரை உள்ள பெண்களுக்கு கல்வி வழங்குகிறது. இது 4,000 குடும்பங்களின் தீவிர பங்கேற்புடன் கட்டப்பட்டது.  

## புத்தகங்கள் வெளியீடு

- *இன்ஹென் பி ஜானியே* - தேசிய அடையாளங்கள் மற்றும் சின்னங்களின் விரிவான விளக்கத்தைக் கொண்டுள்ளது
- *சமய் கி ரெட்* - கவிதைகளின் தொகுப்பு
- *கீத் சங்க்ரா* - இராசத்தானின் நாட்டுப்புற பாடல்களின் தொகுப்பு
- *மஹிலா கே பாததே சரண்*
# கேசர்பாய் சீர்சாகர்

**கேசர்பாய் சீர்சாகர்** (*Kesharbai Kshirsagar*)(1930-2006) என்பவர் இந்திய அரசியல்வாதியும் மூன்று முறை மக்களவை உறுப்பினராக இருந்தவரும் ஆவார்.  

## ஆரம்ப கால வாழ்க்கை
கேசர்பாய் புனே மாவட்டத்தில் உள்ள நிம்கான் மலுங்கி கிராமத்தில் 29 மார்ச் 1930-ல் பிறந்தார்  

## தொழில்
சமூகப் பணிகளுக்காக அறியப்பட்ட கேசர்பாய் 1962-ல் ராஜூரி கிராமத்தின் (பீடு) சர்பஞ்சாகவும், 1967-ல் ஊராட்சி மன்றத் தலைவராகவும் தேர்ந்தெடுக்கப்பட்டார். இவர் 1972-ல் மகாராட்டிர சட்டமன்றத்தில் இந்தியத் தேசிய காங்கிரசு அரசியல்வாதியாக சௌசலா தொகுதியின் சட்டமன்ற உறுப்பினராகப் பணியாற்றினார்.  

1980ஆம் ஆண்டு நடைபெற்ற இந்திய பொதுத் தேர்தலின் போது பீடு மக்களவைத் தொகுதியிலிருந்து சசிர்சாகரை தனது அதிகாரப்பூர்வ வேட்பாளராக்கியது இந்தியத் தேசிய காங்கிரசு. இவர் 67,503 வாக்குகள் வித்தியாசத்தில் தனது நெருங்கிய போட்டியாளரைத் தோற்கடித்து, 7வது மக்களவை உறுப்பினரானார் (1980-84). இவர் 1984 மற்றும் 1991 ஆண்டுகளில் மீண்டும் மக்களவை உறுப்பினராகத் தேர்ந்தெடுக்கப்பட்டார். இவர் நாடாளுமன்ற உறுப்பினராக அலுவல் மொழிகள் உட்பட பல்வேறு நாடாளுமன்றக் குழுக்களில் பணியாற்றினார்.  

## தனிப்பட்ட வாழ்க்கை
சீர்சாகர் தனது 15 வயதில், கேஷர்பாய் சோனாஜிராவ் சீர்சாகரை மணந்தார். இவர் அன்புடன் கேசர்காகு என்று அழைக்கப்பட்டார். சீர்சாகர் 2006-ல் உடல்நலக் குறைவு காரணமாக மருத்துவ மனை ஒன்றில் காலமானார்.
# மேகனா போர்திகர்

**மேகனா தீபக் சாகோர் (போர்டிகர்)**(*Meghana Bordikar*) என்பவர் இந்திய அரசியல்வாதியும் பாரதிய ஜனதா கட்சியின் உறுப்பினரும் ஆவார்.  

## அரசியல் வாழ்க்கை
மேக்னா போர்டிகர் பர்பானியில் உள்ள ஜிந்தூர் சட்டமன்றத் தொகுதியிலிருந்து மகாராட்டிர சட்டமன்றத்திற்கு முதல் முறையாக உறுப்பினராகத் தேர்ந்தெடுக்கப்பட்டார். இங்கு இவர் தேசியவாத காங்கிரசு கட்சியின் விஜய் மாணிக்ராவ் பாமாலேவை எதிர்த்து 3717 வாக்குகள் வித்தியாசத்தில் வெற்றி பெற்றார்.  

## வகித்தப் பதவிகள்
- ஜிந்தூரிலிருந்து மகாராட்டிரா சட்டமன்ற உறுப்பினர் .
- பதவிக்காலம்:2019–.
# அன்னி சேகர்



**அன்னி சேகர்** (*Annie Shekhar*)(பிறப்பு: 1938 - இறப்பு: 2 அக்டோபர் 2022) என்பவர் இந்தியத் தேசிய காங்கிரசின் மூத்த உறுப்பினராக இருந்த இந்திய அரசியல்வாதி ஆவார்.  

## தொழில்
அன்னி சேகர் முதலில் கொலாபா மகளிர் காங்கிரசின் தலைவராகவும் பின்னர் எம். ஆர். சி. சி.யின் பொதுச் செயலாளராகவும் தேர்ந்தெடுக்கப்பட்டார். இவர் பெருநகர மும்பை மாநகராட்சியில் இரண்டு முறை உறுப்பினராக இருந்தார். பின்னர் கொலாபா சட்டமன்ற உறுப்பினராக மகாராட்டிர சட்டமன்றத்தில் இரண்டு முறை உறுப்பினராக இருந்தார். 2006-09 வரை, இவர் மாநில அமைச்சர் பதவியுடன் குழந்தைகள் உதவி சங்கத்தின் தலைவராக பணியாற்றினார்.  

## வகித்த பதவிகள்
மகாராட்டிர சட்டமன்ற உறுப்பினர்  

- 2004 முதல் 2009 வரை

- 2009 முதல் 2014 வரை

## இறப்பு
அன்னி சேகர் 2 அக்டோபர் 2022 அன்று தனது 84 வயதில் இறந்தார்.
# ஈசானபுரம்


**ஈசானபுரம்** (ஆங்கிலம்: *Isanapura*; கெமர்: ឦសានបុរៈ; தாய்: อีศานปุระ) அல்லது **சம்புபுரம்** (ஆங்கிலம்: *Sambhupura* *Sambor of Stung Sen*; கெமர்: សម្ភុបុរៈ; தாய்: สัมภูปุระ) என்பது பண்டைய சென்லா இராச்சியத்தின் (*Chenla Kingdom*) தலைநகரம் ஆகும். இது தற்போது கம்போடியா கம்போங் தோம் மாநிலத்தில் (*Kampong Thom Province*) உள்ளது.  

இந்த நகரம் 618-ஆம் ஆண்டில் லீக் சம்போர் குக் (*Leek Sambor Kuk*) எனும் இடத்தில் முதலாம் ஈசானவர்மன் (*Isanavarman I*) எனும் சென்லா மன்னரால் நிறுவப்பட்டது.  

## பொது

இன்றைய நிலையில், பழைய ஈசனாபுர தளத்தில் 150 கோயில்கள் மற்றும் கட்டிடங்களின் இடிபாடுகள் உள்ளன. இந்தக் கோயில்கள் கெமர் பேரரசின் (*Khmer Empire*) அங்கோர் வாட் (*Angkor Wat*) புரதான தளத்தைவிட சில நூற்றாண்டுகள் பழமையானவை. வியட்நாம் போரின் போது, இந்த கோயில்கள் அமெரிக்காவின் குண்டுவீச்சுகளால் (*US Bombers*) முற்றிலும் அழிக்கப்பட்டன.  

அத்துடன் பொதுச் சொத்துகளுக்குச் சேதம் விளைவிப்பவர்கள்; பழைய நினைவுச் சின்னங்களைச் சேகரிப்பவர்கள்; பொல் பொட் (*Pol Pot*) தலைமையிலான கெமர் ரூச் (*Khmer Rouge*) படையினர் போன்றவர்கள் அந்தக் கோயில்களை மேலும் சேதப்படுத்தி விட்டனர். தற்போது பல கோயில்கள் காடுகளால் சூழப்பட்டு உள்ளன.  

## தொல்லியல்
இராச்சியத்தின் தலைநகரமான ஈசானபுரத்தில் கட்டப்பட்ட சம்போர் பிரே குக் கோயில்; தற்போது யுனெஸ்கோ உலகப் பாரம்பரியத் தளமாக அறிவிக்கப்பட்டு உள்ளது.]]  
இங்குள்ள எல்லாக் கோயில்களும் சிவன் கடவுளுக்கு அர்ப்பணிக்கப் பட்டவை. அவை நான்கு குழுக்களாகப் பிரிக்கப்பட்டு உள்ளன:  

- வடக்கு குழு - (*Northern Group*)
- சிறிய குழு Z - (*Small Group Z*)
- மத்தியக் குழு - (*Central Group*)
- தெற்கு குழு - (*Southern Group*)

### எண்கோண கோபுரங்கள்

இந்தக் குழுக்களில், தெற்கு குழு சிறப்பாகப் பாதுகாக்கப்பட்டு வருகிறது. எட்டு எண்கோண கோபுரங்களும் (*Octagonal Towers*); பல வாயில்களும் இன்னும் நிற்கின்றன. இந்த கோபுரங்களின் வெளிப்புறச் சுவர்களில், போர்க் காலத்தில் இயந்திர துப்பாக்கிகளால் ஏற்பட்ட துளைகள் உள்ளன; மேலும் சில கோபுரங்கள் மோசமாகச் சேதம் அடைந்துள்ளன.  

தெற்கு குழுவின் முக்கியக் கோயிலாக பிரசாத் நெக் போன் (*Prasat Neak Poan*) கோயில் பிரசித்தி பெறுகிறது. அண்மைய காலமாக இந்தக் கோயிலில் பல புனரமைப்புகள் நடைபெற்று வருகின்றன. இப்போது அவற்றுக்கு காரை வார்ப்புகள் பூசப்பட்டு உள்ளன.  

### பிரசாத் தாவோ சிங்க கோபுரம்

மத்தியக் குழுவில் இன்னும் உயர்ந்து நிற்பது, பிரசாத் தாவோ (*Prasat Tao*) எனும் இராச சிங்க கோபுரம் (*King Lion Temple*) ஆகும். செங்கல் கோபுரத்தின் பிரதான நுழைவாயிலில் இரண்டு கல் சிங்கங்கள் (*Stone Lions*) உள்ளன. முதலில் நான்கு கல் சிங்கங்கள் இருந்தன; அவற்றில் இரண்டு திருடப்பட்டு விட்டன.  

### பிரசாத் சம்போ கோயில்

வடக்குப் பகுதியில் ஒன்பது கோயில்கள் மற்றும் ஒரு பெரிய கோபுரம் உள்ளன. இந்தக் கோயில் குழு, சம்போர் பிரே குக் (*Sambor Prei Kuk*) என்றும்; பிரசாத் சம்போ (*Prasat Sambo*) என்றும் அழைக்கப்படுகிறது. இந்தக் குழு குண்டுவெடிப்புகளால் பெரிதும் சேதம் அடைந்துள்ளது.  

செதுக்கப்பட்ட மணற்கல் தூண்கள் மற்றும் கதவுச் சட்டங்கள், அந்தக் காலத்துச் சென்லா பேரரசின் கலை மயத்திற்குச் சாட்சிகளாய் அமைகின்றன.  

## காட்சியகம்
# இரசியா சுல்தானா

**இரசியா சுல்தானா** (*Razia Sultana*) என்பவர் இந்திய அரசியல்வாதி மற்றும் பஞ்சாப் அரசாங்கத்தின் அமைச்சராக உள்ளார். இவர் பஞ்சாப் சட்டமன்றத்தில் மலேர்கோட்லாவை பிரதிநிதித்துவப்படுத்துகிறார். பஞ்சாப் சட்டமன்றத்தில் சுல்தான மட்டுமே முஸ்லிம் உறுப்பினராக உள்ளார். பஞ்சாப் சட்டசபைக்கு 2002, 2007 மற்றும் 2017 என மூன்று முறை நடைபெற்ற தேர்தல்களில் தேர்ந்தெடுக்கப்பட்டுள்ளார்.  

## தனிப்பட்ட வாழ்க்கை
சுல்தானா மலேர்கோட்லாவில் நடுத்தர குஜ்ஜர் முஸ்லிம் குடும்பத்தில் பிறந்தார். இவர் பஞ்சாப் மாநில முன்னாள் காவல்துறையின் தலைமை இயக்குநர் இந்தியக் காவல் பணி அதிகாரி முகமது முஸ்தபாவை மணந்தார். இத்தம்பதிக்கு இரண்டு குழந்தைகள் உள்ளனர். சுல்தானா 2017 பஞ்சாப் சட்டப் பேரவைத் தேர்தலில் ஆம் ஆத்மி கட்சியைச் சேர்ந்த தனது சொந்த சகோதரர் முகம்மது அர்சத்தைத் தோற்கடித்து மீண்டும் சட்டமன்றத்தில் இடம் பெற்றார். சுல்தானா இந்தியத் தேசிய காங்கிரசு அரசின் அமைச்சரானார்.  

சுல்தானா 28 செப்டம்பர் 2021 அன்று நவ்ஜோத் சிங் சித்துடன் இணைந்து பஞ்சாப் அரசாங்கத்தில் தனது அமைச்சர் பதவியிலிருந்து விலகினார்.
# ஜாகிர் கவுர்


**பீபி ஜாகிர் கவுர்** (*Jagir Kaur*) என்பவர் சிரோமணி குருத்வாரா பிரபந்த செயற்குழுவின் தலைவராக இருந்தவர் ஆவார். சிரோமணி குருத்வாரா பிரபந்த செயற்குழுவின் தலைவராகத் தேர்ந்தெடுக்கப்பட்ட முதல் பெண்மணி இவர் ஆவார். இவர் இப்பதவிக்கு மூன்று முறை தேர்ந்தெடுக்கப்பட்டுள்ளார்.  

திருமதி கவுரின் பெயரை மூத்த சிரோமணி அகாலி தள தலைவர் சுக்தேவ் சிங் பௌர் முன்மொழிந்தார். மற்றொரு சிரோமணி குருத்வாரா பிரபந்த செயற்குழு உறுப்பினரான ஹர்ஸ்விந்தர் சிங் வழிமொழிந்தார். இவரை எதிர்த்து யாரும் போட்டியிடவில்லை. மார்ச் 1999 முதல் நவம்பர் 2000 வரை இப்பதவியில் கவுர் இருந்தார். கவுர் தனது மகள் கொலையில் ஈடுபட்டதான குற்றச்சாட்டுகளுக்கு மத்தியில் பதவி விலகினார். பின்னர் அனைத்து குற்றச்சாட்டுகளிலிருந்தும் கவுர் விடுவிக்கப்பட்டார்.  

26 முறை பதவி வகித்த அகாலி தலைவர் குர்சரண் சிங் தோஹ்ராவின் மறைவுக்குப் பிறகு தலைமைப் பதவி காலியானது. தோஹ்ரா மார்ச் 2004-ல் சிறிது காலம் நோய்வாய்ப்பட்டபின் இறந்தார்.  

## அரசியல்
ஜாகிர் கவுர் பஞ்சாபில் வலுவான ஆதரவாளர்களைக் கொண்ட சீக்கிய அரசியல் கட்சியான சிரோமணி அகாலி தளத்தின் தீவிர உறுப்பினர் ஆவார். இவர் 1995-ல் இக்கட்சியில் சேர்ந்தார். இதன் பின்னர் கட்சியின் செயற்குழு உறுப்பினராக நியமிக்கப்பட்டார். 1997-ல், இவர் கபுர்தலா மாவட்டத்தில் உள்ள போலாத் தொகுதியிலிருந்து தேர்ந்தெடுக்கப்பட்டார். பிரகாஷ் சிங் பாதல் அமைச்சரவையில் சமூக நலன், பெண்கள் மற்றும் குழந்தைகள் நலன் மேம்பாடு ஆகிய துறைகளுடன் சுற்றுலா மற்றும் கலாச்சார விவகார அமைச்சராகவும் நியமிக்கப்பட்டார். இவர் சிரோமணி குருத்வாரா பிரபந்த செயற்குழுவின் தலைவராக நியமிக்கப்பட்டபோது அமைச்சர் பதவியிலிருந்து விலகினார். கணிதத்தில் ஆசிரியராக இருந்து சிரோமணி குருத்வாரா பிரபந்த செயற்குழுவின் தலைவர் பதவிக்கு உயர்ந்தார்.  

## மகளின் மரணம்
ஜாகிர் கவுரின் மகள் அர்பிரீத் கவுர் 20 ஏப்ரல் 2000 அன்று மர்மமான சூழ்நிலையில் இறந்து கிடந்தார். மத்திய புலனாய்வுப் பிரிவு இந்த வழக்கை விசாரித்தது. ஜாகிர் கவுர் தனது மகள் ஓடிப்போனதற்குப் பதிலளிக்கும் வகையில் உத்தரவிடப்பட்ட ஒரு ஆணவக் கொலை என்று பரவலாகக் கருதப்பட்டது. ஜாகிர் கவுருக்கு இறுதியில் 5 ஆண்டுகள் கடுங்காவல் சிறைத்தண்டனை விதிக்கப்பட்டது. 2017ஆம் ஆண்டில், பஞ்சாபில் சட்டமன்றத் தேர்தலில் போட்டியிடும் வகையில் தனது தண்டனையை நிறுத்திவைக்குமாறு பீபி ஜாகிர் கவுரின் வேண்டுகோளை உச்ச நீதிமன்றம் நிராகரித்தது. பின்னர் 4 திசம்பர் 2018 அன்று நீதிமன்றம் கவுரை அனைத்து குற்றச்சாட்டுகளிலிருந்தும் விடுவித்தது.
# பிரநிதி சிண்டே



**பிரநிதி சுசில்குமார் சிண்டே** (*Praniti Shinde*) என்பவர் இந்தியாவின் மகாராட்டிராவைச் சேர்ந்த அரசியல்வாதி ஆவார். இவர் இந்தியத் தேசிய காங்கிரசின் உறுப்பினராகவும் மூன்று முறை மகாராட்டிர சட்டமன்ற உறுப்பினராகவும் உள்ளார். இவர் சோலாப்பூர் நகர மத்திய தொகுதியிலிருந்து மத்தியப் பிரதேச சட்டசபைக்கு உறுப்பினராகத் தேர்ந்தெடுக்கப்பட்டார். இவர் 2021 முதல் மகாராட்டிர பிரதேச காங்கிரசு குழுவின் செயல் தலைவராகவும் உள்ளார். சட்டமன்றத் தேர்தல்களுக்கான கேரளப் பிரதேச காங்கிரசு குழுவின் தேர்வுக் குழுவின் உறுப்பினராகவும் இருந்தார்.  

## ஆரம்ப வாழ்க்கை மற்றும் தொழில்
பிரநிதி சிண்டே 9 திசம்பர் 1980-ல் உஜ்வாலா சிண்டே மற்றும் சுசில்குமார் சிண்டே, முன்னாள் உள்துறை அமைச்சகம் (இந்தியா) ஆகியோருக்கு மகளாகப் பிறந்தார். மும்பை தூய சவேரியார் கல்லூரியில் பட்டப்படிப்பை முடித்தார். பிரநிதி சிண்டே ஒரு சமூக சேவகர், ஜெய்ஜூய் என்ற தன்னார்வ தொண்டு நிறுவனம் மூலம் மக்களுக்கு உதவி வருகிறார்.
# அரபாவி சட்டமன்றத் தொகுதி


## சட்டமன்ற உறுப்பினர்கள்
| தேர்தல் | வெற்றி பெற்றவர் | கட்சி |
| --- | --- | --- |
| 1967 | ஏ. ஆர். பஞ்சகான்வி | இந்திய தேசிய காங்கிரஸ் |
| 1972 | கௌஜல்கி வீரண்ணா சிவலிங்கப்பா |  |
| 1978 | இந்திரா காங்கிரஸ் |  |
| 1983 | இந்திய தேசிய காங்கிரசு |  |
| 1985 | ஆர். எம். பாட்டீல் | ஜனதா கட்சி |
| 1989 | கௌஜல்கி வீரண்ணா சிவலிங்கப்பா | இந்திய தேசிய காங்கிரசு |
| 1994 |  |  |
| 1999 |  |  |
| 2004 | பாலச்சந்திர லட்சுமணராவ் ஜாரக்கிஹோலி | மதச்சார்பற்ற ஜனதா தளம் |
| 2008 |  |  |
| 2013 | பாரதிய ஜனதா கட்சி |  |
| 2018 |  |  |
| 2023 | } |  |
# படிமம்:Hyderabad State reorganization 1956.png

## சுருக்கம்

;பிற தகவல்கள்:  
Original map was at http://en.wikipedia.org/wiki/File:Karnataka_1956_Reorg.svg .  
Modified to specify the new borders after the reorganization.  

Hyderabad state in 1956(in light green). Andhra state in 1956(in blue). In 1956, regions of the Hyderabad state and Andhra state merged to form present Andhra Pradesh.  

## Licensing

.
# கங்மிலா சைசா



**கங்மிலா சைசா** (*Hangmila Shaiza*)(19 செப்டம்பர் 1920 - 3 ஆகத்து 1997) என்பவர் இந்திய அரசியல்வாதியும் மணிப்பூர் சட்டமன்றத்திற்கு தேர்ந்தெடுக்கப்பட்ட முதல் பெண் சட்டமன்ற உறுப்பினரும் ஆவார். இவர் 1990 முதல் 1991 வரை உக்ருல் சட்டமன்றத் தொகுதியின் உறுப்பினராக இருந்தார்.  

1984-ல் மணிப்பூரின் முதலமைச்சராக இருந்த இவரது கணவர் யாங்மாசோ சைசா படுகொலை செய்யப்பட்ட பின்னர் சைசா அரசியலில் ஈடுபட்டார்.
# கோகாக் சட்டமன்றத் தொகுதி


## சட்டமன்ற உறுப்பினர்கள்
| தேர்தல் | வெற்றி பெற்றவர் | கட்சி |
| --- | --- | --- |
| 1967 | லட்சுமண் சித்தப்பா நாயக் | இந்திய தேசிய காங்கிரஸ் |
| 1972 | ஜி. சி. தம்மண்ணா |  |
| 1978 | லட்சுமண் சித்தப்பா நாயக் | இந்திரா காங்கிரஸ் |
| 1983 | மல்லப்பா லட்சுமண் முட்டண்ணவார் | ஜனதா கட்சி |
| 1985 |  |  |
| 1989 | சங்கர் ஹன்மந்த் கார்னிங் | இந்திய தேசிய காங்கிரஸ் |
| 1994 | சந்திரசேகர் சதாசிவ் நாயக் | ஜனதா தளம் |
| 1999 | ரமேஷ் லட்சுமணராவ் ஜாரக்கிஹோலி | இந்திய தேசிய காங்கிரஸ் |
| 2004 |  |  |
| 2008 |  |  |
| 2013 |  |  |
| 2018 |  |  |
| 2019 | பாரதிய ஜனதா கட்சி |  |
| 2023 | } |  |
**குறிப்பு**